Vrhunske jabuke iz New Yorka
Više od 700 uzgajivača profesionalno se bavi uzgajanjem jabuka u New Yorku, biznisu u kojem je zaposleno više od deset tisuća ljudi
Savezna država New York poznata je po veličanstvenim slapovima Nijagare i New York Cityu, gradu kojeg još zovu Velikom jabukom. No manje je poznato da je savezna država New York čuvena i po drugim – jestivim jabukama. Više od 700 uzgajivača profesionalno se bavi tim biznisom u kojem je zaposleno više od deset tisuća ljudi. Većina tih farmera uzgaja jabuke na relativno manjim farmama koje su u obiteljskom vlasništvu. Točno je podne vrućeg dana u voćnjaku Red Jacket. Mark Nicholson uživa u povjetarcu koji dolazi s obližnjeg jezera Seneca i prolazi kroz 240 hektara njegove obiteljske farme. On kaže da je zapadni dio savezne države New York idealan za uzgoj jabuka, grožđa i drugog voća. Nicholson kaže da on osobno obožava jabuke. Takav je bio njegov djed koji je davno prodao svoju farmu pura na Long Islandu prije gotovo 50 godina i kupio ovaj voćnjak. Poljoprivredna znanost danas je znatno sofisticiranija nego u doba Markovog djeda. Novi pesticidi čuvaju jabuke od bolesti, a, kako kaže Mark Nicholson, današnja stabla se namjerno drže manjima nego što su bila ranije – oko dva metra u visinu i pola metra u širinu. Takva patuljasta stabla daju više plodova nego prijašnja, a budući da svijetlo lakše prolazi kroz krošnju razina šećer u voću je veća što pojačava okus. Stabla stalno treba podrezivati i čistiti. Većinu tih poslova obavljaju radnici koji su pretežno iz Meksika. Da bi umanjili tržišni rizik vlasnici Red Jacketa ne uzgajaju samo jabuke već i čitav niz drugih proizvoda poput borovnica, jagoda, malina, kajsija te trešanja. Na ovoj farmi odlučili su iskoristiti i povećanu potražnju za prirodnim sokovima koji se danas smatraju zdravijom alternativom gaziranim bezalkoholnim pićima. Nicholson s ponosom ističe da na njegovoj farmi postoji sva potrebna infrastruktura tako da ne moraju plaćati drugima za procesiranje, pakiranje i transport. Sve to ide u prilog kompetitivnosti i dobre poslovne budućnosti farme u obiteljskom vlasništvu.